XLII.  Privilegium pro ecclesia S. Mariae ad Marturam.   (Romae, ap. S. Petrum, Maii 6.) [LAMI,  Eccles. Florent. Monum.,  IV, 11.]
ADRIANUS episcopus, servus servorum Dei, dilectis filiis DEODERICO plebano ecclesiae S. Mariae ad Marturam, ejusque fratribus tam praesentibus quam futuris.
Piae postulatio voluntatis effectu debet prosequente compleri, quatenus et devotionis sinceritas laudabiliter enitescat, et utilitas postulata vires indubitanter assumat. Eapropter, dilecti in Domino filii, vestris justis postulationibus gratum impertientes assensum praedecessorum nostrorum felicis memoriae Nicolai, Alexandri, Calixti et Anastasii, Romanorum pontificum vestigiis inhaerentes, praefatam ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes, ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis, vestrisque successoribus, et illibata permaneant: in quibus haec propriis duximus exprimenda vocabulis: Capellam videlicet Sancti Andreae de Papiano, capellam Sancti Michaelis in eodem castro. Quidquid juris habetis in capella S. Martini de Luco, capellam Sancti Petri de Maregnano, quidquid juris habetis in capellis, quae sunt in castro de Stuppli, capella videlicet Sanctorum Philippi et Jacobi, capella Sancti Justi, et capella Sanctae Luciae, et in capella Sancti Laurentii in campo, et in capella Sanctae crucis in castro de Martura. Quidquid etiam juris habetis in episcopatu Senensi infra parochias plebis Sanctae Agnetis, et in episcopatu Vulterrano, tam in decimis quam in possessionibus. Quidquid denique tam in domibus quam in terris Casilia nobilis mulier eidem dignoscitur concessisse. Sane Pontem de Sapeco, et hospitalem domum, quae prope Burgum Marturam sita est, salvo Romanae ecclesiae jure ad honorem Dei, et pauperum sublevationem, ac sustentationem in vestra volumus potestate, ac subjectione persistere, quemadmodum bonae memoriae Mathildis comitissa specialis Beati Petri filia statuit, et comes Guidoguerra scripti sui assertione firmavit. Praeterea primitias ejusdem ecclesiae, integras partes decimationis, et quidquid vel in testamentis mortuorum, vel in vestimentis, aut in oblationibus; quidquid etiam in burgo, vel extra burgum Marturiense memoratus praedecessor noster bonae memoriae Nicolaus papa, praedictae ecclesiae juste et canonice concessisse dignoscitur, vobis similiter confirmamus. Sancimus etiam ut Florentinus episcopus praefatam ecclesiam illicitis, vel indebitis exactionibus nullo tempore gravare praesumat. Adjicimus quoque, ut infra parochiae plebis vestrae fines nullus praeter vestrum consilium, vel assensum ecclesiam, seu capellam audeat aedificare. Statuimus insuper, ut aliquem de parochianis vestris nullus abbas, vel quilibet alius, nisi salvo jure ecclesiae vestrae audeat ullatenus sepelire, vel si proprii temeritate arbitrii ecclesiam vestram dimiserit, praesumat aliquo modo recipere. Decernimus ergo, ut nulli hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva apostolicae sedis auctoritate, et dioecesani episcopi canonica justitia. Si qua igitur, etc. Ego Adrianus catholicae Ecclesiae episcopus. Ego Imarus Tusculanus episcopus. Ego Gregorius Sabinensis episcopus. Ego Guido presb. card. tit. S. Chrysogoni. Ego Adubaldus presb. card tit. S. Praxedis. Ego Manfredus presb. card. tit. S. Sabinae. Ego Adibertus presb. card. tit. S. Anastasiae. Ego Odo diac. card. S. Georgii ad Velum Aureum. Ego Rodulfus diac. card. S. Luciae in Septem Sol. Ego Guido diac. card. S. Mariae in Porticu. Ego Joannes diac. card. SS. Sergii et Bachii. Ego Bernardus presb. card. tit. S. Clementis. Ego Octavianus presb. card. tit. S Caeciliae. Ego Astaldus presb. card. tit. S. Priscae. Ego Joannes presb. card. tit. SS. Martini et Sylvestri. Datum Romae apud S. Petrum, per manum Rolandi, S. R. Ecclesiae presb. card. cancellarii II Nonas Maii, Ind. III. Incarnat. Dom. an. 1155, pontificatus vero D. Adriani anno primo.